钦定古今图书集成/明伦汇编/闺媛典/第127卷 > 黄伯英妻雍氏
## 钦定古今图书集成/明伦汇编/闺媛典/第127卷 > 黄伯英妻雍氏

按《长泰县志》：“雍氏在坊黄伯英妻，坊民雍四次女也。
年十八嫁伯英，二十七而寡。子福进方九岁，女甫三
月，舅姑俱老，家无馀资，夜辟纑朝市饼奉甘旨无缺。
舅姑相继殁，质贷以襄丧事，力不得如愿，每以为恨。
丙辰冬，同福进于钦化里湖头水磨磨麦，乡规约以
先后至为序。有强民廖仲弦，后雍至而夺之，先麦入”
磨，磨不为旋。弦曰：“水弱也。”益堰水以激磨，水怒下如
雷，磨终不旋。众惊讶，趣弦出其麦而下，雍麦磨旋如
初，咸诧为节孝所感。孀居三十馀年，年六十。耆老李
维则等上其事，洪武间，诏旌其门。